## Naredba o homologaciji glavnih svjetala za cestovna motorna vozila, za asimetrični kratki i dugi svjetlosni snop ili obadva, s halogenim žaruljama H4

### NN 147/1998 (12.11.1998.), Naredba o homologaciji glavnih svjetala za cestovna motorna vozila, za asimetrični kratki i dugi svjetlosni snop ili obadva, s halogenim žaruljama H4

# DRŽAVNI ZAVOD ZA NORMIZACIJU I MJERITELJSTVO

Temeljem članka 13. stavak 2., članka 17. stavak 2. i članka 23. stavak
4. Zakona o normizaciji ("Narodne novine" broj 55/96) ravnatelj Državnog
zavoda za normizaciji i mjeriteljstvo donosi

## **NAREDBU**

### **O HOMOLOGACIJI GLAVNIH SVJETALA ZA CESTOVNA MOTORNA VOZILA, ZA ASIMETRIČNI KRATKI I DUGI SVJETLOSNI SNOP ILI OBADVA, S HALOGENIM ŽARULJAMA H4**

I. PODRUČJE PRIMJENE

 1. Glavna svjetla za cestovna motorna vozila s halogenim žaruljama
kategorije H4 moraju biti homologirana sukladno ovoj naredbi.

 2. Ova naredba odnosi se na glavna svjetla za cestovna motorna vozila
koja imaju staklenu leću ili leću od umjetnih gradiva.

II. ZAHTJEVI

 3. Glavna svjetla u smislu ove naredbe moraju udovoljavati zahtjevima
Pravilnika broj 20 Ekonomskog povjerenstva Ujedinjenih naroda za Europu,
s izmjenama i dopunama koje su stupile na snagu zaključno 25. XII. 1997.1,
koji je dodatak Ženevskom sporazumu iz 1958. o prihvaćanju jednakih uvjeta
za homologaciju i uzajamno priznavanje homologacije opreme i dijelova motornih
vozila (u daljnjem tekstu: Pravilnik ECE R 20.02).

 4. Pravilnik ECE R 20.02 u izvorniku dostupan je u Normoteci Državnog
zavoda za normizaciju i mjeriteljstvo.

IV. ISPITIVANJE GLAVNIH SVJETALA

 5. Ispitivanje glavnih svjetala u smislu ove naredbe može provoditi
samo ovlašteni laboratorij prema zahtjevima Pravilnika ECE R 20.02.

V. HOMOLOGACIJA GLAVNIH SVJETALA

 6. Državni zavod za normizaciju i mjeriteljstvo provodi homologaciju
glavnih svjetala u smislu ove naredbe prema Pravilniku ECE R 20.02.

VI. PROVJERA SUKLADNOSTI

 7. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine" broj 82/96, 107/96, 79/97, 132/97 i 58/98).

VII. PRIMJENA

 8. Ova naredba stupa na snagu osmog dana nakon objave u "Narodnim novinama".

 9. Danom stupanja na snagu ove naredbe prestaje važiti Pravilnik br.
20 "Sukladni propisi koji se odnose na homologaciju velikih svjetla za
motorna vozila, koja daju asimetrični svjetlosni snop za križanje i/ili
svjetlosni snop za cestu, a opremljena su halogenim žaruljama (žarulje
H4) i na homologaciju samih žarulja" ("Narodne novine" br. 53/91).

10. Kod provjere sukladnosti za rabljena vozila prihvaća se homologacija
izdana prema Pravilniku ECE R 20.00.

\_\_\_\_\_\_\_\_
(1) ECE dokumenti u kojima je objavljent tekst pravilnika:
E/ECE/324 - E/ECE/TRANS/505Rev.1/Ad.19/Rev.2 (Preradba 2, stupila na snagu
27. listopada 1992.)
E/ECE/324 - E/ECE/TRANS/505Rev.1/Ad.19/Rev.2/Amend.1 (Dopuna 1, stupila
na snagu 5. ožujka 1994.)
E/ECE/324 - E/ECE/TRANS/505Rev.1/Ad.19/Rev.2/Amend.2 (Dopuna 2, stupila
na snagu 27. studenoga 1994.)
E/ECE/324 - E/ECE/TRANS/505Rev.1/Ad.19/Rev.2/Amend.3 (Dopuna 3, stupila
na snagu 25. prosinca 1997.)

Klasa: 011-02/98-02/34
Urbroj: 558-04/7-98-1
Zagreb, 6. listopada 1998.

Ravnatelj
Državnog zavoda
za normizaciju i mjeriteljstvo
**dr. sc. Jakša Topić, dipl. ing.**, v. r.

Naredba, NN 147/1998-1822